2025eko Nafarroako Hezkuntza Ekitaterako Baliabideen Zentroaren dimisioak

2025eko azaroan, Ander Domblás Nafarroako Hezkuntza Ekitaterako Baliabideen Zentroaren zuzendariak eta zuzendaritza-taldeko beste kide batzuek, Carlos Ukarrek barne, dimisioa eman zuten Alegría Fundazioarekin eta Hezkuntza Sailarekin sinatutako akordioaren ondoren.
 Aurrekariak eta akordioaren edukia 
Hezkuntza Sailak eta Alegría Autismoaren Nafarroako Fundazioak 2025eko otsailean sinatu zuten hitzarmena, Autismoaren Espektroko Nahasmendua (AEN/TEA) duten ikasleei (1.100 ikasle baino gehiago Nafarroan) arreta hobea emateko helburuarekin. Akordioaren bidez, Batzorde Parekide bat sortu zen, Sailaren hiru ordezkarik eta Fundazioko beste hiruk osatua, hezkuntza-erantzunaren irizpideak eta jarraipena definitzeko.

 Disidendentziaren arrazoiak 
Zuzendaritza talde dimisionarioak adierazi zuen hitzarmena beraiekin kontsultatu gabe sinatu zela eta prentsaren bidez izan zutela horren berri. Haien ustez, akordioak "arreta-ereduaren haustura" dakar, kanpoko langile pribatuei geletan zuzenean esku hartzeko aukera ematen dielako, hezkuntza publikoko profesionalen funtzioak ordezkatzeko arriskuarekin.
Nafarroako hainbat komunikabidek argitaratutako gutun batek, Disnavarra, Gaitasun Handietarako Nafarroako Elkartea, ANDAR, ADHI eta CERMIN elkarteek sinatutakoak, honako hau zioen:
Benetan uste al dugu behar anitzak dituzten ikasleentzako laguntza azpikontratatzea dela irtenbidea? Nafarroako Gobernuaren Hezkuntza Sailak bermatu beharko lukeena erakunde pribatu bati eskuordetzea berdintasun printzipioarekin bateragarria dela? Akordio honek ez du soilik ikastetxeen eta irakasleen autonomia urratzen, baita Nafarroak urteetan mantendu duen konpromisoa ere hausten du: ikasle guztientzat doako eta kalitatezko hezkuntza publikoa eskaintzea, salbuespenik gabe.
 Kritikak eta protestak 
STEILAS, LAB, CCOO eta ELA sindikatuek hitzarmena bertan behera uzteko eskatu zuten, "aniztasunaren arretaren pribatizaziorako atea" irekitzen duela iritzita. Sindikatuen ustez, erabakia "aldebakartasunez" hartu zen, zentroaren egitura teknikoa eta profesionalen iritzia mespretxatuz.
 Hezkuntza Sailaren erantzuna 
2025eko abenduaren 11n, Carlos Gimeno sailburuak akordioaren inguruko "gezurrezkotasunak" gaitzesteko agerraldia egin zuen. Sailburuak defendatu zuen hitzarmena erabat legezkoa dela eta helburu bakarra TEA duten ikasleen bizi-kalitatea eta hezkuntza-emaitzak hobetzea dela. Era berean, ziurtatu zuen "pribatizazioaren atea itxita" dagoela eta fundazioko langileek ez dutela administrazioko inor ordezkatu.

Egun berean, Ester Navallas izendatu zuten NHEBZko zuzendari berri.

 Azken gertakariak 
2026ko urtarrilaren 13an, Ander Domblásek Nafarroako Parlamentuan azaldu zuen "koherentziagatik" eman zutela dimisioa, hitzarmenak NHEBZren eskumenak eta autonomia urratzen zituela iritzita. Talde dimisionarioak, gainera, ohartarazi zuen hitzarmeneko Batzorde Parekidean fundazio pribatuak "kalitate-botoa" (berdinketa haustekoa) izan dezakeela txandakako presidentetzaren bidez, eta horrek erabaki publikoetan eragin desegokia izan dezakeela.
 Erreferentziak 

 Kanpo estekak 

Kategoria:2025 Euskal Herrian
Kategoria:2026 Euskal Herrian
Kategoria:Nafarroako Gobernua
Kategoria:Hezkuntza Nafarroan